
Govor predsednice Republike Slovenije Nataše Pirc Musar
na slovesnosti ob podelitvi nagrad DesignEuropa
 
Ljubljana, 22. september 2026


Velja govorjena beseda!


Spoštovani João Negrão, izvršni direktor Urada Evropske unije za intelektualno lastnino,
spoštovana mag. Karin Žvokelj, direktorica Urada Republike Slovenije za intelektualno lastnino,
cenjene oblikovalke in cenjeni oblikovalci,
dame in gospodje.

V veliko čast mi je, da vas lahko danes pozdravim v Ljubljani ob jubilejni, deseti podelitvi nagrad DesignEuropa. Veseli me, da Slovenija prvič gosti ta pomembni evropski dogodek in z njim ustvarjalce, oblikovalce in podjetja, ki ste v vrhu evropskega oblikovanja.

[bookmark: _GoBack]Oblikovanje je pomemben del naše kulture in našega vsakdanjega življenja. Z njim dajemo obliko predmetom in prostorom, pa tudi idejam, tehnološkemu napredku in novim načinom življenja. Povezuje ustvarjalnost z znanjem, funkcionalnost z estetiko in tehnološke možnosti s potrebami človeka.

Zato dobro oblikovanje ni pomembno samo za tiste, ki ga ustvarjajo, ali za podjetja, ki ga vključujejo v svoje izdelke. Pomembno je za družbo kot celoto. Vpliva na kakovost okolja, dostopnost izdelkov in storitev ter način uporabe naravnih virov.

Danes je s tem neločljivo povezano tudi vprašanje trajnosti. Odločitev o materialih, njihovi porabi, izvoru, možnosti ponovne uporabe ali recikliranja ter trajnosti izdelka je pogosto sprejeta že v fazi oblikovanja. Oblikovalci imate zato pomembno vlogo pri iskanju kakovostnih in uporabnih rešitev, ki so hkrati prijazne do okolja in odgovorne do prihodnjih generacij.

V času velikih tehnoloških, okoljskih in družbenih sprememb je ta sposobnost še pomembnejša. Ne potrebujemo samo novih tehnologij, temveč tudi premišljene načine njihove uporabe. Ne potrebujemo samo novih izdelkov, temveč rešitve, ki odražajo resnične potrebe ljudi in njihovega življenjskega prostora.

Evropa ima pri tem posebno tradicijo. Njena ustvarjalna moč že dolgo temelji na prepletanju kulture, znanja, obrti, industrije in tehnologije. Evropsko oblikovanje je del te dediščine, hkrati pa je izraz naše sposobnosti, da jo vedno znova nadgrajujemo.

To je pomembno tudi za prihodnost Evrope. V svetovnem okolju svoje mesto težko gradimo samo na obsegu proizvodnje. Gradimo ga lahko na kakovosti, izvirnosti, znanju in sposobnosti ustvarjati rešitve, ki imajo za ljudi resnično vrednost.
Toda družba, ki želi živeti od znanja in ustvarjalnosti, mora znati njuno vrednost tudi prepoznati.

Za vsakim uspešnim izdelkom so ljudje, njihovo znanje, čas, izkušnje in pogosto leta razvoja. Prav zato je pomembno, da ustvarjalnega dela ne obravnavamo kot samoumevnega. Spoštovanje avtorstva in izvirnosti ter učinkovito varstvo intelektualne lastnine ustvarjalcem in podjetjem omogočata, da svoje ideje razvijajo naprej in ohranijo vrednost tega, kar so ustvarili.

Intelektualna lastnina zato ni sama sebi namen. Je del okolja, v katerem se ustvarjalnost lahko razvija, znanje prenaša v nove rešitve, izvirne ideje pa dobijo možnost, da uspejo tudi na trgu. Hkrati izraža preprosto načelo, pomembno za vsako družbo, ki temelji na znanju: da ustvarjalno delo nekaj velja in ga je treba spoštovati.

Slovenija to dobro razume tudi zaradi lastne oblikovalske zgodovine. Stol Rex Nika Kralja, kiosk K67 Saše Mächtiga in izdelki nekdanje Iskre so postali veliko več kot uspešni industrijski izdelki svojega časa. Postali so del naše kulturne in oblikovalske identitete ter dokaz, da lahko kakovostno oblikovanje iz majhnega okolja doseže širši mednarodni prostor in v njem uspe.

Nagrade DesignEuropa takšne dosežke postavljajo v širši prostor, jim namenjajo ustrezno pozornost, jim dajejo vidnost in opozarjajo na vrednost njihovega ustreznega varstva. S tem povezujejo ustvarjalnost, kakovostno oblikovanje in intelektualno lastnino.

Vsem finalistom in nagrajencem iskreno čestitam.

Želim vam prijetno bivanje v Ljubljani, veliko novih srečanj in navdiha ter še veliko ustvarjalnega poguma in izvirnih idej pri oblikovanju v prihodnje.

Clovekovo dostojanstvo v nas, dostojanstvo za vse, dostojanstvo okolju, ki nas obdaja.

01 478 12 09, gp.uprs@up-rs.si, Erjavéeva 17, SI-1000, Ljubljana




